இந்த ரயில்பாதை வழித்தடம் விழுப்புரம், திருவண்ணாமலை, வேலூர், திருவள்ளூர் ஆகிய மாவட்டங்களைக் கடந்து, ஆந்திர மாநிலம், சித்தூர் வழியாக நகரியை சென்றடையும். இந்த வழித்தடத்தில் 12 பெரிய பாலங்கள், 114 சிறிய பாலங்கள், 66 கடவுப்பாதை, 11 மேம்பாலங்கள், 30 தரைவழிப் பாலங்கள் ஆகியன அமைக்கப்பட உள்ளன. இந்த திட்டத்தை நிறைவேற்ற பல ஆயிரம் ஏக்கர் விவசாய விளை நிலங்கள் கையகப்படுத்தப்பட்டு பணிகள் நடைபெற்று வருகின்றன. இந்தியன் ஆயில் கார்ப்பரேஷன் லிமிடெட் நிறுவனம், சென்னையை அடுத்த எண்ணூரில் இருந்து கர்நாடக மாநிலம், பெங்களூருவுக்கு திருவள்ளூர், வேலூர் மற்றும் ஆந்திர மாநிலம் சித்தூர் வழியாக ராட்சத குழாய் மூலம் இயற்கை எரிவாயு எடுத்துச் செல்ல திட்டமிட்டுள்ளது. அதற்காக விவசாய விளைநிலங்களில் அடையாளக் கற்கள் நடப்பட்டு, கையப்படுத்தும் பணிகள் நடைபெற்று வருகின்றன. இதற்கு எதிர்ப்பு தெரிவித்து பள்ளேரி, லாலாப்பேட்டை உள்ளிட்ட 20-க்கும் மேற்பட்ட கிராம விவசாயிகள் பல்வேறு போராட்டங்களில் ஈடுபட்டு வருகின்றனர்.